《同王霁台游澹岩》
清代·沈道宽

平畴回寒蹊，密林翳危磴。雷斧施全力，云根辟一径。

丑石虎豹踞，逸笋蛇虺迸。同游得王乔，探涉鹤驭并。

初寻或隈隩，深入转幽靓。谺开地脉深，豁露天宇净。

穷搜忽宽广，砥壤拭如镜。青削菡萏垂，浓滴乳柱莹。

剔藓读题识，云破日辉映。冷风洒尘襟，霁雪澄定性。

洞外疲登顿，岩巅知旷夐。他时杖策来，景物拾残剩。

作者简介：（1774—1853）直隶大兴人，字栗仲。嘉庆二十五年进士。官终桃源知县。精字母声音之学，通音律。有《六书糠秕》、《话山草堂文集》等。